**Înger şi demon**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În mine locuiesc imparţial

Un înger şi un demon, deopotrivă,

Orizontal sau longitudinal,

Egalitatea lor e prezumtivă.

Când mâna mi-o cuprinzi cu mâna ta

Sunt fericită, dulce, diafană,

Dar când te pierzi departe, undeva,

Cobor în iad şi-i sunt amfitrioană.

În fiinţa mea trăiesc antagonist

Un înger şi un demon, nu te teme,

Ai fost ales să fii protagonist

Al unui basm... Ce crezi, mai este vreme?

- Mă fascinează glasul blând, angelic

Trupul suav, o filă de poveste,

Ori când m-alinți cu versul tău pastelic

Pe care îl reciți dumnezeiește.

În suflet îmi strecori dulce licoare

Și mă îmbăt în nopți târzii cu tine,

Dar când te superi te transformi din floare

Într-un poem cu versuri sibiline.

Eu te doresc în orice ipostază,

De înger blând sau în infern regină,

Din basmul tău nu mă eliberează

Nici Cel de Sus... Rămân în carantină.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016